<classify> WAZIRI wa Viwanda na Biashara, Innocent Bashungwa ametoa miezi mitatu kwa Wakala wa Usajili wa Biashara na Leseni Brela kuhakikisha inasajili kampuni zote kwenye Mfumo wa Usajili kwa Njia ya Mtandao ORS. Mpaka sasa Brela imesajili katika mfumo huo kampuni 345 kati ya kampuni 141,593 huku majina ya biashara yaliyosajiliwa yakiwa 11,264 kati ya 450,000, wakati Mamlaka ya Vitambulisho vya Taifa NIDA ikitajwa kuwa sababu ya kuchelewesha kusajili huko.Aidha, Waziri Bashungwa alibainisha mapungufu yanayoikabili Brela ikiwemo uwepo wa vishoka, kutoa risiti feki na harufu ya rushwa kwenye masuala ya utunzaji kumbukumbu. Akizungumza na wafanyakazi wa Brela jana jijini Dar es Salaam, Bashungwa alisema kuna hujuma zinazofanywa na baadhi ya wafanyakazi hao katika mfumo wa mtandaoni kwa sababu kuna wanaonufaika na mfumo wa zamani.Alisema mpaka sasa mfumo huo haujawasaidia wafanyabiashara kwa asilimia kubwa kwa sababu ili kusajili kampuni au biashara ni lazima wawepo wanasheria wanaofahamu masuala ya kusajili kampuni na sio rafiki kwa watanzania wa kawaida. Ili kuwekeza katika sekta zinazozalisha kama vile kilimo, mifugo na uvuvi ni lazima taasisi zitoe huduma vizuri lakini ninyi mnalalamikiwa na wananchi kwa sababu mnatoa risiti feki kwani kinacholipwa na wafanyabiashara ni tofauti na kile mnachoweka kwenye risiti ya mapato, alisema Bashungwa.Alisema mpaka sasa zipo kesi katika Taasisi ya Kuzuia na Kupambana na Rushwa Takukuru zinazohusiana na risiti hizo. Kwa mujibu wa Bashungwa, wapo baadhi ya watu wanaojifanya vishoka kwa kutoa huduma nje ya ofisi ingawa wao ni watumishi wa serikali hali inayowagandamiza Watanzania wanyonge.Kuhusu rushwa, Bashungwa alisema kuna harufu hiyo katika masuala ya utunzaji wa kumbukumbu na kwamba wapo watu wanaofanya michezo michafu kwa kuchomoa baadhi ya kumbukumbu kwenye mafaili na kuwapa wenye kampuni kinyume na taratibu. Alisisitiza uingizaji wa mafaili yaliyo kwenye makaratasi kwa mfumo wa mtandao yatasaidia kupunguza uchakachuaji. Akijibu tuhuma hizo, Kaimu Mkurugenzi wa Brela, Emmanuel Kakwezi alisema wamefanikiwa kudhibiti suala la risiti feki ambapo mteja wao anapotaka kulipia anapewa namba ya malipo kwa njia ya mtandao na kisha kulipia kwa njia ya simu ya mkononi au benki.Alisema tatizo hilo lilikuwepo zamani na kwamba hivi sasa wameimarisha mifumo yao. Kakwezi alisema wamekuwa wakipiga vita vishoka na kuwasisitiza wateja wao kuhakikisha hawatoi namba za siri ya akaunti yake ya Brela kwa mtu yoyote ili kutoruhusu kuingiliwa kwa akaunti yake. Tunaendelea kukemea na kuelimisha wananchi kwamba taarifa tunazoweka kwenye mtandao ni siri. Hivi sasa, tunaajiri wafanyakazi hivyo tunaangalia kama ni waaminifu ili kutunza kumbukumbu kwani kumekuwa na tatizo la maadili kwa wafanyakazi kutoa nyaraka kwa wateja kinyume cha maadili, alisema Kakwezi.Aidha, alisema spidi ya kujaza kampuni kwa mtandao ni ndogo kwani ni kampuni 345 pekee zimewekwa mtandaoni na alama za biashara 11,264 kazi iliyoanza Machi mwaka jana.  <topic>: kitaifa 